b"\n_START_ARTICLE_\nThuleulykken\n_START_PARAGRAPH_\nThuleulykken er betegnelsen for et flystyrt, der fandt sted den 21. januar 1968 i n\xc3\xa6rheden af Thule Air Base i Gr\xc3\xb8nland. Det nedstyrtende fly var en amerikansk B-52 Stratofortress bombemaskine med serienummeret 58-0188, der medf\xc3\xb8rte 4 atombomber af typen B28._NEWLINE_Flyet var p\xc3\xa5 flyvning over Baffinbugten som en del af programmet Operation Chrome Dome, da der udbr\xc3\xb8d brand i flyets kabine. Flyet s\xc3\xb8gte mod Thule Air Base for at foretage en n\xc3\xb8dlanding, men bes\xc3\xa6tningen m\xc3\xa5tte opgive at n\xc3\xb8dlande p\xc3\xa5 basen. Branden medf\xc3\xb8rte, at flyets bes\xc3\xa6tning m\xc3\xa5tte forlade flyet, forinden dette kunne udf\xc3\xb8re en n\xc3\xb8dlanding. Seks bes\xc3\xa6tningsmedlemmer havde katapults\xc3\xa6der og kom ud af flyet, men det syvende bes\xc3\xa6tningsmedlem var ikke udstyret med katapults\xc3\xa6de og omkom i forbindelse med fors\xc3\xb8get p\xc3\xa5 at komme ud af det nedstyrtende fly. Efter bes\xc3\xa6tningen havde forladt flyet, fortsatte dette, indtil det styrtede ned p\xc3\xa5 havisen ved North Star Bay. _NEWLINE_Ved styrtet eksploderede brintbombernes indhold af konventionelt spr\xc3\xa6ngstof, hvilket spredte flyvragets dele over et st\xc3\xb8rre omr\xc3\xa5de, ligesom brintbombernes indhold af radioaktivt materiale blev spredt uden dog at udl\xc3\xb8se en nuklear eksplosion. Den kraftige varmeudvikling ved eksplosionen og forbr\xc3\xa6ndingen af flyets br\xc3\xa6ndstof medf\xc3\xb8rte, at havisen smeltede, og st\xc3\xb8rre m\xc3\xa6ngder vragdele sank ned p\xc3\xa5 havets bund.\n_START_SECTION_\nProject Crested Ice\n_START_PARAGRAPH_\nUmiddelbart efter styrtet blev der fra amerikansk og dansk side iv\xc3\xa6rksat et st\xc3\xb8rre oprydningsarbejde, ben\xc3\xa6vnt \xe2\x80\x9dProject Crested Ice\xe2\x80\x9d. P\xc3\xa5 trods af den m\xc3\xb8rke, arktiske vinter med temperaturer ned til \xe2\x88\x9240\xc2\xb0C (og midlertidigt \xe2\x88\x9260\xc2\xb0C) var der v\xc3\xa6sentligt behov for at gennemf\xc3\xb8re oprydningen hurtigt, f\xc3\xb8r isen smeltede det kommende for\xc3\xa5r, hvorved vragdele og radioaktivt materiale ville forsvinde i havet.  Der blev under ledelse af general Richard Overton Hunziker oprettet en base ved navn Camp Hunziker i n\xc3\xa6rheden af nedstyrtningsomr\xc3\xa5det, hvorfra dansk og amerikansk personel arbejdede med at indsamle vragdele og radioaktivt forurenet is.\n_START_SECTION_\nEfterspil\n_START_PARAGRAPH_\nH\xc3\xa6ndelsen udl\xc3\xb8ste efterf\xc3\xb8lgende debat om de risici, som Gr\xc3\xb8nland var udsat for i forbindelse med landets placering og Thule-basens betydning for de amerikanske flyvninger under Operation Chrome Dome. Ligeledes fik h\xc3\xa6ndelsen dansk indenrigspolitisk stor betydning, idet den danske regering officielt ikke tillod amerikanske atomv\xc3\xa5ben p\xc3\xa5 dansk territorium, hvorfor den danske regering m\xc3\xa5tte forklare sig under den efterf\xc3\xb8lgende Thulesag om forl\xc3\xb8bet. Ydermere blev der af de danske Thule-arbejdere under en anden s\xc3\xa5kaldt Thulesag senere rejst krav om erstatning, idet Thule-arbejderne gjorde g\xc3\xa6ldende, at de ikke var blevet tilstr\xc3\xa6kkeligt informeret om farerne ved arbejdet, og at mange havde udviklet sygdomme som f\xc3\xb8lge af radioaktiv bestr\xc3\xa5ling._NEWLINE_Ydermere opstod i 1990'erne en teori om, at der var en \xe2\x80\x9dmanglende 4. bombe\xe2\x80\x9d, der aldrig var blevet fundet, hvilket dog i 2009 er blevet afvist af Dansk Institut for Internationale Studier i en rapport om sp\xc3\xb8rgsm\xc3\xa5let."